รายงานคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขตหน้าที่
และความรับผิดชอบในภารกิจที่ได้รับมอบหมายจากคณะกรรมการบริษัท ลีพัฒนาผลิตภัณฑ์ จำกัด
(มหาชน) ในการกำกับดูแลการดำเนินงานของบริษัท เพื่อให้มั่นใจว่า
ผู้บริหารและกรรมการบริหารได้ปฏิบัติหน้าที่อันจะพึงมีต่อผู้ถือหุ้นของบริษัท ด้วยความซื่อสัตย์สุจริต
ความรับผิดชอบ และได้บริหารกิจการตามนโยบายของบริษัท คณะกรรมการตรวจสอบ
ประกอบด้วยกรรมการอิสระ จำนวน 3 ท่าน โดยมีรายนามดังต่อไปนี้

1.  รศ.ดร. สมชาย ภคภาสน์วิวัฒน์ ประธานคณะกรรมการตรวจสอบ

2.  นางสุนันทา ศุภผลศิริ กรรมการตรวจสอบ

3.  นายบุศรินทร์ วนาสวัสดิ์ กรรมการตรวจสอบ

ในปี 2560 คณะกรรมการตรวจสอบได้มีการประชุมร่วมกันรวมทั้งสิ้น 4 ครั้ง ทั้งนี้
กิจกรรมสำคัญที่คณะกรรมการตรวจสอบได้ดำเนินการในระหว่างปี 2560
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท สรุปได้ดังนี้

1.  การสอบทานรายงานทางการเงิน

  สอบทานงบการเงิน และรายงานทางการเงิน ประจำปี 2559 และประจำไตรมาสที่ 1 2 และ
  3 ปี 2560 ซึ่งครอบคลุมถึงการสอบทานการปฏิบัติตามมาตรฐานการบัญชี
  การเลือกใช้นโยบายการบัญชี และการเปิดเผยข้อมูลในงบการเงินอย่างเป็นอิสระ
  เพื่อนำเสนอคณะกรรมการบริษัท

2.  การสอบทานการบริหารความเสี่ยง

  คณะกรรมการบริษัทและฝ่ายบริหาร ได้ให้ความสำคัญกับการบริหารความเสี่ยงในด้านต่าง ๆ
  โดยมีการประเมินความเสี่ยงทั้งปัจจัยภายในและภายนอก โอกาสที่จะเกิดผลกระทบ
  และจัดทำแผนการจัดการความเสี่ยง
  เพื่อป้องกันหรือลดผลกระทบที่อาจจะเกิดขึ้นต่อการดำเนินธุรกิจให้อยู่ในระดับที่ยอมรับได้
  โดยให้ฝ่ายจัดการรายงานการจัดการด้านความเสี่ยงอยู่อย่างสม่ำเสมอ
  ซึ่งคณะกรรมการตรวจสอบได้สอบทานประสิทธิผลของการบริหารความเสี่ยงจากการรายงานผลการดำเนินงานของบริษัท

3.  การสอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์

  สอบทานการเข้าทำรายการและการเปิดเผยข้อมูลเกี่ยวกับรายการที่มีบุคคลที่อาจมีความขัดแย้งทางผลประโยชน์
  ในรอบปี 2560 โดยพิจารณาถึงความจำเป็นของการเข้าทำรายการ
  ความเหมาะสมทางด้านราคาของรายการ
  โดยมีการเปรียบเทียบกับราคาของบุคคลภายนอกหรือราคาตลาด
  และเป็นไปตามหลักเกณฑ์ที่คณะกรรมการกำกับตลาดทุนประกาศไว้

4.  การสอบทานและประเมินระบบการควบคุมภายใน

  สอบทานความเพียงพอ และความเหมาะสมของระบบการควบคุมภายในของบริษัท
  เพื่อให้การดำเนินงานของบริษัท มีประสิทธิภาพ และประสิทธิผล
  และสามารถให้ผลตอบแทนต่อผู้มีส่วนได้เสียทั้งหลายอย่างยั่งยืน

5.  การสอบทานการปฏิบัติตามกฎเกณฑ์

  สอบทานการปฏิบัติงานของบริษัทว่า เป็นไปตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของ ตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท

6.  จัดให้มีการประชุมร่วมกับผู้สอบบัญชี

  ประชุมร่วมกับผู้สอบบัญชีโดยไม่มีผู้บริหารของบริษัทเข้าร่วม 2 ครั้ง
  เพื่อให้ผู้สอบบัญชีสามารถรายงานเหตุการณ์ และข้อมูลเกี่ยวกับบริษัทได้อย่างอิสระ
  และสามารถแลกเปลี่ยนความคิดเห็นกันได้อย่างเต็มที่

7.  การพิจารณาเสนอแต่งตั้งผู้สอบบัญชีและค่าสอบบัญชีประจำปี 2561

  สอบทานความเป็นอิสระ ผลการปฏิบัติงานการสอบบัญชี และความเห็นของผู้สอบบัญชี
  และพิจารณาคัดเลือก เสนอแต่งตั้ง และเสนอค่าตอบแทน ผู้สอบบัญชีประจำปี 2561
  เพื่อนำเสนอต่อคณะกรรมการบริษัทให้ขออนุมัติจากที่ประชุมสามัญผู้ถือหุ้นประจำปี 2561
  ซึ่งคณะกรรมการตรวจสอบ ได้พิจารณาผลการปฏิบัติงาน ความเป็นอิสระ
  และความเหมาะสมของค่าตอบแทนแล้วจึงเห็นสมควรเสนอแต่งตั้ง นางสาวกรองแก้ว ลิมป์กิตติกุล
  ผู้สอบบัญชีรับอนุญาตเลขที่ 5874 หรือนายณัฐวุฒิ สันติเพ็ชร ผู้สอบบัญชีรับอนุญาตเลขที่ 5730 หรือ
  นายศุภชัย ปัญญาวัฒโน ผู้สอบบัญชีรับอนุญาตเลขที่ 3930 ในนามบริษัท สำนักงาน อีวาย จำกัด
  เป็นผู้สอบบัญชีของบริษัทประจำปี 2561 เนื่องจากเห็นว่า มีมาตรฐานในการทำงานที่ดี
  มีความเชี่ยวชาญในการสอบบัญชี และได้ปฏิบัติหน้าที่เป็นอย่างดีตลอดมา
  ให้คำแนะนำและให้คำปรึกษาเกี่ยวกับมาตรฐานการบัญชีที่ออกมาใหม่ได้ดี มีความละเอียดชัดเจน
  ทั้งนี้ สำนักงานสอบบัญชี และผู้สอบบัญชีตามรายชื่อที่เสนอข้างต้น
  ไม่มีความสัมพันธ์หรือมีส่วนได้เสียกับบริษัท ผู้บริหาร ผู้ถือหุ้นรายใหญ่
  หรือผู้ที่เกี่ยวข้องกับบุคคลดังกล่าว
  จึงมีความเป็นอิสระในการตรวจสอบและแสดงความเห็นต่องบการเงินของบริษัท

8.  จัดให้มีการทบทวนกฎบัตรของคณะกรรมการตรวจสอบ

  ทบทวนและปรับปรุงกฎบัตรของคณะกรรมการตรวจสอบให้สอดคล้องกับแนวปฏิบัติ
  และกฎหมายที่เกี่ยวข้อง โดยเพิ่มเติมขอบเขต อำนาจหน้าที่ และความรับผิดชอบ ดังนี้

  - สอบทานสรุปผลตรวจสอบทุจริตและกำหนดมาตรการป้องกันภายในองค์กร
  รวมทั้งสอบทานกระบวนการภายในของบริษัทที่เกี่ยวกับการแจ้งเบาะแสและการรับข้อร้องเรียน

  - สอบทานแบบประเมินตนเองเกี่ยวกับมาตรการต่อต้านคอร์รัปชั่น
  เพื่อให้มั่นใจว่าบริษัทมีระบบต่าง ๆ ในการต่อต้านการคอร์รัปชั่น
  ตามที่ได้รายงานไว้ในแบบประเมินตนเองของสมาคมส่งเสริมสถาบันกรรมการบริษัทไทย (IOD)

  -
  มีการประเมินตนเองในการปฏิบัติหน้าที่คณะกรรมการตรวจสอบเป็นประจำทุกปีทั้งแบบรายคณะและรายบุคคล
  เพื่อให้มีการปรับปรุงงานให้มีประสิทธิภาพยิ่งขึ้น

คณะกรรมการตรวจสอบมีความเห็นว่าการดำเนินงานของบริษัทสำหรับปีสิ้นสุดวันที่ 31 ธันวาคม
2560 ที่ผ่านมาเป็นไปภายใต้ระบบการควบคุมภายในที่เหมาะสม รายงานทางการเงินมีความถูกต้อง
ครบถ้วน และเชื่อถือได้ มีการปฏิบัติตามกฎหมายระเบียบ และข้อกำหนดต่าง ๆ
ที่เกี่ยวข้องกับการดำเนินธุรกิจของบริษัทรวมทั้งการเปิดเผยข้อมูลให้หน่วยงานกำกับดูแลต่าง ๆ
อย่างถูกต้อง มีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส
และเชื่อถือได้ รวมทั้งมีการพัฒนา
ปรับปรุงระบบการปฏิบัติงานให้มีคุณภาพและเหมาะสมกับสภาพแวดล้อมทางธุรกิจอย่างต่อเนื่อง

ในนามคณะกรรมการตรวจสอบ

รศ.ดร. สมชาย ภคภาสน์วิวัฒน์

ประธานคณะกรรมการตรวจสอบ

27 กุมภาพันธ์ 2561